ایرانین رسمی خبر آژانسی ایرنا-نین مدافعه ناظرلیگینه ایستینا‌دن یایدیغی خبره گؤره، تورکیه سیلاح‌لی قوه‌لری‌نین باش قرارگاه رئیسی، ژنرال حلوصی آکار تهران گؤروش‌لری چرچیوه‌سینده ایرانین مدافعه ناظیری محمد امیر حاتمی ایله گؤروشدو.
حاتمی گؤروشده ایران و تورکیه‌نین اورتاق تاریخی، دینی و مدنی دیرلرین‌دن دانیشا‌راق:"تورکیه مدافعه و تهلوکه‌سیزلیک باخیمین‌دان ایرانین خاریجی سیاستینده اهمیت‌لی یئر توتور" دئدی.
ایران‌لی ناظیر غرب قوه‌لری‌نین داعش-دن سونرا بؤلگه‌ده ینی سناریولار اوزرینده ایشلدیک‌لرینی قئید ائده‌رک:" تورکیه و ایران بؤلگه‌نین ایکی اهمیت‌لی اؤلکه‌سی اولا‌راق بو یئنی سناریولارین حیاتا کئچیریلمه‌سینه ایمکان وئرمه‌یه‌جک.
ایران، تورکیه و عراق بیرلیکده تهلوکه‌سیزلیک و ثابت‌لیگی تامین ائده‌جک، بولوجو تشببوس‌لره قارشی تأثیرلی رول اوینایا‌جاق‌لار" ایفاده‌لرینی ایشلتدی.
حاتمی تورکیه‌یه سوریه بحرانی‌نین حلی ایله علاقه‌دار گؤستردیگی تحفه لرینه گؤره تشککور ائتدی، ایکی اؤلکه‌نین حربی ساحه‌ده امکداش‌لیغی ایله باغلی راضی‌لیغینی دیله گتیردی.
تورکیه سیلاح‌لی قوه‌لری‌نین باش قرارگاه رئیسی حلوصی آکار دا تورکیه ایله ایران آراسین‌داکی علاقه‌لرین ایران سیلاح‌لی قوه‌لری‌نین باش قرارگاه رئیسی محمد باقری‌نین سفری ایله یئنی بیر دؤوره قدم قویدوغونو بیل‌دیره‌رک، ایکی اؤلکه آراسین‌داکی امکداشلیغین بؤلگه‌نین تهلوکه‌سیزلیک و ثابت‌لیگینه تحفه وئرجگینی سؤیله‌دی.
آکار تورکیه‌نین عراق و سوریه-نین اراضی بوتؤو‌لوگونو دستکلدیگینی ، اؤلکه‌لرین جغرافی سرحدلرینده هر هانسی بیر دییشیکلیگین تورکیه طرفیندن تانینمایاجاغینی وورغولادی.
ژنرال حلوصی آکار، تورکیه، ایران و عراق-ین، عراق کورد بولگه سل رهبرلیگینده کئچیریلن غیری –قانونی رفرندوما قارشی گؤستردیک‌لری بیرگه رئاکسیایا ایشاره ائدره رک، بولگه ده شرط لرین دییشمهدیگی تقدیرده، عراق کورد بولگه سل رهبرلیگی نین، اقتصادی و حربی ساحه‌لرده تحریملرله قارشی-قارشییا قالاجاغینی سؤزلرینه علاوه ائتدی.
تورکیه سیلاح‌لی قوه‌لری‌نین باش قرارگاه رئیسی ایران میللی تهلوکه‌سیزلیک شوراسی‌نین باش کاتیبی علی شمخانی و ایران پرزیدنتی حسن روحانی ایله ده گؤروشموشدو.
